Flavvizaĝa paruo

La Flavvizaĝa paruo (Parus spilonotus) estas paserina birdo de la familio de Paruedoj. 

Temas pri specio sufiĉe simila al la parenca Flavnigra paruo, sed la kontrasto inter tiuj ambaŭ koloroj ne estas tiom markataj kaj ĉe tiu specio la plej rimarkinda eco estas la flavega vizaĝo. Estas nigraj krono kaj kresto, krom elokula strio ne tiom larĝa kiom ĉe la Flavnigra paruo, dum estas flavaj la vizaĝo, nuko kaj superokula strizono, sed la subaj partoj apenaŭ estas flavaj, sed verdecaj aŭ grizecaj kaj en kelkaj ekzempleroj la nigra larĝa vertikala zono ne estas simpla strio sed tiom larĝa ke okupas la tutan antaŭan parton. La dorso estas grizeca (iom verdeca supre) kaj montras du horizontalajn striojn de blankaj punktoj kaj aliajn du vertikalajn en suba dorso. La beko estas nigra kaj la gamboj malhelgrizaj.

Ĝi troviĝas en sudorienta Azio el Himalajo al la sudorienta pinto nome en Nepalo, Bhutano, Ĉinio, Barato, Bangladeŝo, Birmo, Tajlando, Laoso kaj Vjetnamo.

Ties natura habitato estas subtropikaj aŭ tropikaj humidaj arbaroj de malaltaj teroj kaj subtropikaj aŭ tropikaj humidaj montetoj.

 Referencoj 
 BirdLife International 2004. Parus spilonotus. 2006 IUCN Ruĝa Listo de Minacataj Specioj. Elŝutita la 26an de julio 2007.

Kategorio:Paruedoj
Kategorio:Birdoj de Azio